Kaupoissa on riittänyt tänään pitkäperjantaina asiakkaita, osin ruuhkaksikin asti, kerrotaan S-ryhmän Prismoista ja Keskon K-citymarket-ketjusta.

Asiakkaita oli niin paljon, että kassoille hälytettiin lisää apuvoimia. Johanna Kontio

K-citymarketien ketjujohtaja Johanna Kontio kuvailee kulunutta päivää myönteiseksi yllätykseksi.

– Asiakkaita on ollut liikkeellä aamusta saakka, ensimmäisinä tunteina ruuhkaksikin asti. Asiakkaita oli niin paljon, että kassoille hälytettiin lisää apuvoimia.

K-citymarketit eivät ole olleet auki kaikkialla maassa mutta "laajasti kuitenkin", Kontio toteaa. Tilanne on ollut samankaltainen myös Prismoissa, esimerkiksi pääkaupunkiseudulla tavarataloja on ollut tänäänkin auki.

– Nyt kun lainsäätäjä on aukiololainsäädännön vapauttanut, olemme lähteneet siitä, että tarjoamme kuluttajille mahdollisuuden asioida ja kuluttaja omalla ostoskäyttäytymisellään kertoo, milloin kauppoja kannattaa pitää auki. Näin hankimme kokemusta ja näemme, miten kuluttajat haluavat toimia, kommentoi pääkaupunkiseudun HOK-Elannon varatoimitusjohtaja Veli-Matti Liimatainen.

Kauppojen aukioloajat vapautuivat tammikuussa. Tämä tarkoittaa, että myymälät saavat olla vapaasti auki.

"Asiakkailla selkeä tarve käydä kaupassa pyhäisin"

Helsinkiläisessä kauppakeskus Kaaren Prismassa pitkäperjantai on ollut normaalin perjantaipäivän kaltainen, kertoo Prisman johtaja Ilkka Riiali.

– Päivä on ollut positiivinen yllätys. Odotimme, että asiakkaita tulisi paljon, mutta uskaltaisin sanoa, että jopa enemmän on käynyt kuin osattiin odottaa.

Päätös pitää kauppa pääsiäisenä auki oli onnistunut, hän arvioi. Myös asiakkailta on tullut pääsääntöisesti myönteistä palautetta.

Vapaaehtoisia löytyi valtavan hyvin. Kaikki, jotka halusivat pitää pääsiäisen vapaana, saivat niin tehdä. Ilkka Riiali

– Tällä hetkellä näyttää siltä, että asiakkailla on selkeä tarve käydä kaupassa pyhäisin. Se kuva, joka tästä lyhyestä kokemuksesta on syntynyt, on hyvin positiivinen.

Työntekijöitä oli helppo löytää pääsiäisenäkin.

– Vapaaehtoisia löytyi valtavan hyvin. Kaikki, jotka halusivat pitää pääsiäisen vapaana, saivat niin tehdä, Riiali toteaa.

"Kaupallekin hyvä juttu"

Myös Turussa ja Tampereella pitkäperjantai on sujunut "yli odotusten", toteavat turkulaisen Itäharjun Prisman johtaja Ville Ämmälä ja Tampereen Lielahden ja Lempäälän Ideaparkin Prismojen ryhmäpäällikkö Heidi Numminen-Kiviranta.

– Näyttää vahvasti siltä, että [pitkäperjantain aukiolo] on ollut asiakkaiden mieleen ja tämä on kaupallekin hyvä juttu, Ämmälä sanoo.

– Heti kun kauppa avattiin, ihmisiä tuli paljon. Sama tilanne on jatkunut koko päivän, Numminen-Kiviranta jatkaa.

Kesko: Pääsiäisestä otetaan opiksi

Kun on kurja sää, ihmiset lähtevät helpommin asioille. Aurinkoinen sää pitää ihmiset ulkoilemassa. Johanna Kontio

Keskon Johanna Kontio ei ota vielä kantaa siihen, pitävätkö K-citymarketit ovensa auki tulevinakin pyhinä.

– Varmasti pääsiäisen kokemuksesta otetaan opiksi. Katsotaan, millä tavalla asiakkaat toivovat, että kaupat ovat auki.

– Ennakkoarvaus on, että toivotaan, että kaupat ovat laajasti auki.

Tänään pitkäperjantaina myös sää on voinut vaikuttaa siihen, ovatko kuluttajat lähteneet ostoksille.

– Kun on kurja sää, ihmiset lähtevät helpommin asioille. Aurinkoinen sää pitää ihmiset ulkoilemassa, Kontio tietää.